คณะบริหารธุรกิจ สถาบันบัณฑิตพัฒนบริหารศาสตร์

คณะบริหารธุรกิจ สถาบันบัณฑิตพัฒนบริหารศาสตร์ (อังกฤษ: NIDA Business School) เป็นหนึ่งในสี่คณะที่ก่อตั้งพร้อม สถาบันบัณฑิตพัฒนบริหารศาสตร์ หรือ นิด้า ในปี 2509 เป็นบัณฑิตวิทยาลัยด้านบริหารธุรกิจ (Business School) ที่ถูกก่อตั้งขึ้นเป็นแห่งแรกของประเทศไทย
== ประวัติ ==
พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงสนพระทัยในเรื่องการพัฒนาเศรษฐกิจเป็นพิเศษ เมื่อราว พ.ศ. 2503 ได้ทรงปรารภกับ นายเดวิด รอกกิเฟลเลอร์ ชาวอเมริกัน ถึงเรื่องที่จะปรับปรุงการสถิติของชาติ ซึ่งเป็นปัจจัยสำคัญอย่างยิ่งในการพัฒนาประเทศ และในที่สุดได้มีการจัดทำโครงการเสนอรัฐบาล โดยให้ตั้ง “สถาบันพัฒนาการบริหาร” (Graduate Institute of Development Administration - GIDA) ขึ้น ต่อมาจึงได้เปลี่ยนชื่อเป็น สถาบันบัณฑิตพัฒนบริหารศาสตร์ (นิด้า) ก่อตั้งเมื่อวันที่ 1 เมษายน พ.ศ. 2509 โดยมี พระเจ้าวรวงศ์เธอ กรมหมื่นนราธิปพงศ์ประพันธ์ หรือ “พระองค์วรรณ” (พระนามเดิมคือหม่อมเจ้าวรรณไวทยากร) รองนายกรัฐมนตรี เป็นประธานคณะกรรมการจัดตั้ง
ช่วงเวลาเดียวกันนั้นเอง ดร.อำนวย วีรวรรณ ที่ปรึกษานายกรัฐมนตรีในขณะนั้นมีแนวคิดที่จะดำเนินการสร้างบัณฑิตวิทยาลัยด้านบริหารธุรกิจที่มีรูปแบบการดำเนินการแบบเดียวกับ Business School ในสหรัฐอเมริกา ที่มุ่งเน้นการสอนให้เป็นผู้บริหารโดยตรง แทนการสอนให้ไปทำงานตามวิชาชีพบัญชี (Accountancy) หรือการพาณิชย์ (Commerce) แบบดั้งเดิมที่เคยได้มีการก่อตั้งคณะพาณิชยศาสตร์และการบัญชีในสถาบันอุดมศึกษาของไทยในอดีต การก่อตั้งคณะบริหารธุรกิจ สถาบันบัณฑิตพัฒนบริหารศาสตร์ หรือ “NIDA Business School” จึงถือได้ว่าเป็นการริเริ่มดำเนินการเปิดสอนปริญญาโททางด้านบริหารธุรกิจ (MBA - Master of Business Administration) เป็นแห่งแรกของประเทศ และเป็นหลักสูตรการเรียนการสอนที่เกิดขึ้นมาพร้อมกับการก่อตั้งนิด้า
ช่วงระยะเริ่มแรกของการก่อตั้งคณะได้ดำเนินการจัดเรียนการสอนเป็นภาษาอังกฤษทั้งหมด เนื่องจากคณาจารย์ที่มาสอนเป็นอาจารย์ที่มาจากมหาวิทยาลัยชั้นนำในสหรัฐอเมริกา ที่ได้รับการประสานมาตามความช่วยเหลือของมูลนิธิฟอร์ด 
นับตั้งแต่อดีตจนถึงปัจจุบัน “NIDA Business School” ได้รับการยอมรับเสมอมาว่าเป็นสถาบันการศึกษาด้านบริหารธุรกิจชั้นนำของไทย และได้ผลิตนักบริหารหรือผู้ประกอบการที่มีบทบาทสำคัญในแวดวงธุรกิจเป็นจำนวนมากให้จบการศึกษาจากคณะออกไปเป็นกำลังสำคัญของการขับเคลื่อนเศรษฐกิจของประเทศ โดยเป็นผู้บริหารแถวหน้าอยู่ในหลายอุตสาหกรรมด้วยกัน ทั้งในภาคการเงินการลงทุน การธนาคาร ภาคการผลิต หรือในภาคบริการต่างๆ
คณะยังได้รับการรับรองมาตรฐานระดับโลก AACSB (The Association to Advance Collegiate Schools of Business) และมีการปรับปรุงหลักสูตรเดิมให้มีความทันสมัย ก้าวทันการเปลี่ยนแปลงของโลกธุรกิจและเทคโนโลยีอยู่ตลอดเวลา
นอกจากนี้คณะยังได้มีข้อตกลงความร่วมมือและเป็นพันธมิตรกับสถาบันการศึกษาธุรกิจชั้นนำในต่างประเทศหลายแห่ง อาทิเช่น Wharton Schoolhttps://global.iu.edu/partnerships/registry/282 มหาวิทยาลัยอินเดียนา, มหาวิทยาลัยสแตนฟอร์ด หรือกับ มหาวิทยาลัยเคมบริดจ์ เป็นต้น
NIDA Business School ยังได้พัฒนาความร่วมมือทางวิชาการกับสถาบันการศึกษาชั้นนำพันธมิตรในประเทศ เช่น คณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ใน หลักสูตรวิศวกรรมการเงิน ปริญญาตรีควบโท (ทวิปริญญา) 5 ปี ซึ่งเน้นประยุกต์ใช้เครื่องมือทางวิศวกรรมศาสตร์ คณิตศาสตร์และเทคโนโลยี เพื่อสร้างนวัตกรรมและแก้ไขปัญหาให้กับอุตสาหกรรมการเงิน โดยเรียนกับคณาจารย์จากทั้ง 2 สถาบัน คือ สถาบันเทคโนโลยีพระจอมเกล้าเจ้าคุณทหารลาดกระบัง (สจล.) และ สถาบันบัณฑิตพัฒนบริหารศาสตร์ (นิด้า)
ในปัจจุบัน คณะบริหารธุรกิจ นิด้า ถือเป็นสถาบันการศึกษาระดับบัณฑิตศึกษาทางด้านบริหารธุรกิจระดับแนวหน้าของประเทศที่ได้รับการยอมรับในระดับนานาชาติ
== การประกันคุณภาพ ==
NIDA Business School ได้รับการรับรองมาตรฐาน AACSB ซึ่งถือเป็นมาตรฐานสูงสุดของวิทยาลัยบริหารธุรกิจ ที่ทั่วโลกให้การยอมรับ สำหรับในประเทศไทย มีอยู่เพียง 4 แห่งที่ได้รับการรับรอง AACSB คือ คณะบริหารธุรกิจ นิด้า, สถาบันบริหารธุรกิจศศินทร์, คณะพาณิชยศาสตร์และการบัญชี จุฬาลงกรณ์มหาวิทยาลัย และคณะพาณิชยศาสตร์และการบัญชี มหาวิทยาลัยธรรมศาสตร์  โดยที่คณะบริหารธุรกิจ นิด้า นับเป็นแห่งแรกของการจัดการเรียนการสอนหลักสูตรบริหารธุรกิจที่เป็นภาษาไทยที่ได้รับการรับรองมาตรฐานการศึกษาจากสถาบันดังกล่าว
สำหรับการประกันคุณภาพการศึกษาในประเทศ สถาบันบัณฑิตพัฒนบริหารศาสตร์ได้รับการรับรองด้วยคะแนนสูงสุดในประเทศ จาก สมอ สมศ และ กพร   โดยคณะบริหารธุรกิจมีคะแนนการประกันคุณภาพเป็นอันดับที่ 1 ของ สถาบันบัณฑิตพัฒนบริหารศาสตร์
== หลักสูตรการศึกษา ==
=== ระดับปริญญาโทบริหารธุรกิจ (MBA) ===
โครงการปริญญาโททางบริหารธุรกิจภาคปกติ (RMBA)
โครงการปริญญาโททางบริหารธุรกิจภาคพิเศษ เสาร์-อาทิตย์ (Flexible MBA)
โครงการปริญญาโททางบริหารธุรกิจสำหรับนักบริหาร (EMBA)
โครงการปริญญาโททางบริหารธุรกิจสำหรับนักบริหารรุ่นใหม่ (YMBA)
โครงการปริญญาโททางบริหารธุรกิจภาคปกติ ภาษาอังกฤษ (English MBA Program)
โครงการปริญญาโททางบริหารธุรกิจนานาชาติ (International MBA Program)
Master of Science in Financial Investment and Risk Management (MSc in FIRM) (International Program)

=== ระดับปริญญาเอกบริหารธุรกิจ (Ph.D. and DBA) ===
Doctor of Philosophy (Ph.D.) in Business Administration (International Programs)
โครงการร่วมผลิตบัณฑิตระดับปริญญาเอก สาขาบริหารธุรกิจ (The Joint Doctoral in Business Administration : JDBA) ระหว่าง สถาบันบัณฑิตพัฒนบริหารศาสตร์ จุฬาลงกรณ์มหาวิทยาลัย และ มหาวิทยาลัยธรรมศาสตร์ ปัจจุบันได้ปิดโครงการไปแล้ว
=== ทำเนียบคณบดี ===
รายนามคณบดีคณะบริหารธุรกิจ สถาบันบัณฑิตพัฒนบริหารศาสตร์ ตั้งแต่ก่อตั้งจนถึงปัจจุบันมีดังนี้
== ศิษย์เก่าที่มีชื่อเสียง ==
ตั้งแต่เริ่มก่อตั้งคณะบริหารธุรกิจจนถึงปัจจุบัน คณะบริหารธุรกิจได้ผลิตบุคลากรที่เป็นผู้บริหารชั้นนำของประเทศ อาทิเช่น
ดร.สมคิด จาตุศรีพิทักษ์
นาย อภิรักษ์ โกษะโยธิน
ดร.นิเวศน์ เหมวชิรวรากร
ดร.ไพบูลย์ เสรีวิวัฒนา
ดร.วรพล โสคติยานุรักษ์
ดร.สุวิทย์ เมษินทรีย์
สรรค์ชัย เตียวประเสริฐกุล
วรวุฒิ อุ่นใจ
== รายนามอดีตคณาจารย์ ==
อดีตคณาจารย์จากคณะบริหารธุรกิจที่ทำงานและสร้างชื่อเสียง อาทิเช่น
ศาสตราภิชาน ดร.มารวย ผดุงศิษย์ อดีตผู้จัดการตลาดหลักทรัพย์ อดีตรัฐมนตรีช่วยว่าการกระทรวงการคลัง
ศาสตรภิชาน ดร.วีรวัฒน์ กาญจนดุล ผู้บริหารระดับสูงเครือเจริญโภคภัณฑ์ (CP)
ศาสตรภิชาน ดร.ทนง พิทยะ อดีตรัฐมนตรีว่าการกระทรวงการคลัง และรัฐมนตรีว่าการกระทรวงพาณิชย์
ศาสตราภิชาน ดร.สมคิด จาตุศรีพิทักษ์ อดีตรองนายกรัฐมนตรี รัฐมนตรีว่าการกระทรวงการคลัง และรัฐมนตรีว่าการกระทรวงพาณิชย์
ดร.วรพล โสคติยานุรักษ์ อดีตเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ หรือ (ก.ล.ต.)
ดร.สมจินต์ ศรไพศาล กรรมการผู้จัดการ TMA
== แหล่งข้อมูลอื่น ==
คณะบริหารธุรกิจ สถาบันบัณฑิตพัฒนบริหารศาสตร์
== อ้างอิง ==
สถาบันบัณฑิตพัฒนบริหารศาสตร์
สถาบันบัณฑิตพัฒนบริหารศาสตร์